Koostanut Outi Haapanen, Anni Jyrinsalo, Jaana Korpela, Opettajalle

Jaana Mäenpää, Henna Silvennoinen ja Elina Viro

Prosenttilaskuja osakeseurannan avulla

**Kohderyhmä:** 8. tai 9. luokka

**Esitiedot:** Muutosprosentti

**Taustalla oleva matematiikka:** Prosenttilaskenta, tilastojen tulkintaa

**Ajankäyttö:** Aloitus: 2 ∙ 45 min, seuranta: x min, sijoitusten lopputarkastelu: 1 - 2 ∙ 45 min

**Opetustilat:** Oma luokka, tietokoneluokka

**Tavoitteet:**

Projektityön tavoitteena on tutustuttaa oppilaat soveltaviin prosenttilaskuihin yritysmaailman osakkeiden avulla. Työssä oppilaat pääsevät laskemaan kuvitteellisen sijoituksensa kannattavuutta ja halutessaan myös tilastoimaan sen kehitystä. Projekti on suunnattu peruskoulun 8.-9. luokkalaisille ja se on mahdollista tehdä yhteistyössä yhteiskuntaopin opettajan kanssa.

**Kuvaus projektista:**

Projekti jakautuu aloitukseen, seurantaan ja sijoitusten lopputarkasteluun. Projektin keston pystyy määrittämään ryhmän kanssa. Työ ei vie tunneilta kovinkaan paljoa aikaa, lukuun ottamatta projektin aloitus- ja lopetuskertaa. Kestoehdotuksia työlle ovat jakso, lukukausi tai lukuvuosi. Projekti on kuvattu ohjeessa parityönä toteutettavana, mutta projektin voi toteuttaa myös yksilö- tai ryhmätyönä.

*Aloitus*

Projekti alkaa esittelykerralla, jolla opettaja tutustuttaa oppilaat aiheeseen. Yhteiskuntaopin opettajaa voidaan tässä vaiheessa pyytää kertomaan pörssimaailmasta. Oppilaat myös tekevät pareittain lämmittelytehtäviä (ks. oppilaan liite).

Jokainen oppilaspari saa kuvitteellisen rahamäärän (esimerkiksi 10 000 euroa). Pari päättää itse, mihin osakkeisiin rahamääränsä sijoittaa (esim. kerralla maksimissaan viiteen eri yritykseen Helsingin pörssistä). Oppilailla on myös mahdollisuus pitää osaa rahoistaan kiinteäkorkoisella tilillä tai korottomalla käyttötilillä. Aloituskerralla oppilaille jaetaan Oma salkku -moniste, johon he saavat merkitä, mitä osakkeita ostavat milläkin rahamäärällä vai laittavatko osan rahoistaan esim. 1 % kiinteäkorkoiselle säästötilille. Kaikkia rahoja ei saa pitää tileillä.

*Seuranta*

Oppilaat voivat tarkistaa osakkeidensa kurssin joko tietokoneluokassa, koulun tableteilla/kannettavilla tietokoneilla tai opettajan tulostamista paperiversioista. Osakekurssien tilanne löytyy kätevästi esimerkiksi osoitteista: [www.kauppalehti.fi](http://www.kauppalehti.fi) tai [www.taloussanomat.fi](http://www.taloussanomat.fi).

Osakkeiden seuranta tapahtuu säännöllisin väliajoin, esimerkiksi 1-4 viikon välein riippuen projektin kestosta. Seurantakertojen ei välttämättä aina tarvitse viedä koko oppituntia, vaan ne voivat tapahtua tunnin alussa tai lopussa.

Jokaisella seurantakerralla oppilaat kirjaavat seurantalomakkeeseen eri yrityksiin sijoitettujen osakkeiden sen hetkisen arvon, tuoton ja tuottoprosentin.

Seurantakerrat ovat myös ainoita hetkiä, jolloin oppilaat voivat ”käydä kauppaa osakkeillaan”. Säästötililtä oppilas ei saa nostettua rahojaan, mutta sinne hän voi niitä siirtää. Ostetut ja myydyt osakkeet merkitään aina Oma salkku – monisteeseen. Mikäli myydyistä osakkeista saatuja rahoja ei sijoita mihinkään, rahat jäävät käyttötilille.

Jokaisen seurantakerran lopuksi ryhmät merkitsevät Kokonaisarvo-monisteeseen sen hetkisen taloudellisen tilanteensa.

*Sijoitusten lopputarkastelu*

Lopullinen rahatilanne merkitään Kokonaisarvo-monisteeseen.

Projektin lopussa käydään läpi, kuka on sijoittanut rahansa järkevimmin ja saa eniten voittoa. Parit kertovat muulle luokalle, kuinka paljon he saivat voittoa tai kuinka paljon tuli tappiota ja miksi? Tämän lisäksi keskustellaan yhteisesti järkevästä sijoittamisesta.

Parit palauttavat lopuksi monisteensa opettajalle.

**Sovellus**

Projektiin voidaan liittää myös tilastomatematiikkaa. Omien sijoitusten kehitystä voidaan havainnollistaa esimerkiksi viivadiagrammilla.